ΚΟΙΝΗ ΘΕΣΗ (ΕΚ) αριθ. 24/98 που καθορίστηκε από το Συμβούλιο στις 17 Μαρτίου 1998 για την έκδοση του κανονισμού (ΕΚ) αριθ. . . ./98 του Συμβουλίου, της . . ., σχετικά με την παροχή κοινοτικής χρηματοδοτικής στήριξης σε καινοτόμους δράσεις στις συνδυασμένες μεταφορές (98/C 161/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75 παράγραφος 1,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

τη γνώμη της Επιτροπής Περιφερειών (3),

Αποφασίζοντας με τη διαδικασία που καθορίζεται στο άρθρο 189 Γ της συνθήκης (4),

Εκτιμώντας:

(1) ότι η παρούσα κατάσταση και η προβλεπόμενη εξέλιξη του συστήματος μεταφορών στην Κοινότητα καθιστούν αναγκαία την άριστη διαχείριση των πόρων της Κοινότητας στον τομέα των μεταφορών και, κατά συνέπεια, την προώθηση των συνδυασμένων μεταφορών 7

(2) ότι, με την απόφαση 93/45/ΕΟΚ της Επιτροπής, της 22ας Δεκεμβρίου 1992, περί της παροχής χρηματοδοτικής στήριξης σε πειραματικές δράσεις στον τομέα των συνδυασμένων μεταφορών (5) τέθηκε το 1992 σε εφαρμογή, για πέντε έτη, ένα πειραματικό σύστημα παροχής χρηματοδοτικής στήριξης προτύπων δράσεων στον τομέα των συνδυασμένων μεταφορών 7 ότι η εφαρμογή του συστήματος αυτού λήγει στις 31 Δεκεμβρίου 1996 7

(3) ότι η χρησιμότητα κοινής δράσης στον τομέα αυτόν έχει καταδειχτεί και ότι η πειραματική αυτή δράση θα πρέπει να μετατραπεί σ' ένα πραγματικό πλαίσιο κοινοτικών δράσεων στον τομέα των συνδυσμένων μεταφορών, λαμβάνοντας υπόψη την πείρα που έχει αποκτηθεί από το 1992 7

(4) ότι ο κύριος στόχος των κοινοτικών δράσεων στον τομέα των συνδυασμένων μεταφορών είναι η αύξηση της ανταγωνιστικότητας αυτού του είδους μεταφορών ώστε νε καθιερωθούν εναλλακτικές λύσεις οδικών μεταφορών αποδεκτές για τους χρήστες 7 ότι, κατά συνέπεια, η χρηματοδοτική στήριξη επιλεξίμων σχεδίων δυνάμει του παρόντος κανονισμού απευθύνεται άμεσα μόνον στα κράτη μέλη και στα εγκατεστημένα στην Κοινότητα φυσικά ή νομικά πρόσωπα, και αποκλειστικά και μόνον για τις δαπάνες που αναλαμβάνονται στο έδαφος της Κοινότητας 7

(5) ότι οι υποβάλλοντες σχέδια συνδυασμένων μεταφορών πρέπει να είναι μόνον τα κράτη μέλη και φυσικά ή νομικά πρόσωπα εγκατεστημένα στην Κοινότητα 7 ότι είναι, ωστόσο, δυνατόν να συμμετέχουν στην υποβολή σχεδίου και τρίτες χώρες και πρόσωπα εγκατεστημένα εκτός της Κοινότητας, άμεσα ενδιαφερόμενες(-α) 7

(6) ότι τα σχέδια συνδυασμένων μεταφορών οφείλουν να καλύπτουν τις σχετικές με αυτό τον τύπο μεταφορών εμπορικές υπηρεσίες 7 ότι η κοινοτική χρηματοδοτική συνδρομή χορηγείται, ως εκ τούτου, για καινοτόμα επιχειρησιακά μέτρα και για τις σχετικές με αυτά μελέτες σκοπιμότητας 7 ότι, κατά συνέπεια, αποκλείονται από το πεδίο εφαρμογής του παρόντος κανονισμού τα σχέδια που αφορούν τα δίκτυα υποδομής και τα σχέδια έρευνας και τεχνολογικής ανάπτυξης 7

(7) ότι η κοινοτική χρηματοδοτική στήριξη που προβλέπει ο παρών κανονισμός είναι χρονικώς περιορισμένη 7

(8) ότι είναι σκόπιμο να παρέχεται στους υποβάλλοντες πρόταση η δυνατότητα υποβολής σχεδίων που ανταποκρίνονται καλύτερα στις σημερινές ανάγκες της αγοράς και ότι, ως εκ τούτου, δεν θα πρέπει να παρεμποδίζεται η καινοτομία με ένα πολύ αυστηρό ορισμό των καινοτόμων σχεδίων 7

(9) ότι είναι ωστόσο αναγκαίο, κατά τη διαδικασία επιλογής των σχεδίων, να εξασφαλίζεται ότι το επιλεγόμενο σχέδιο συμβάλλει όντως στην κοινή πολιτική μεταφορών και δημιουργεί απαράδεκτες στρεβλώσεις του ανταγωνισμού 7

(10) ότι ένα ποσό δημοσιονομικής αναφοράς, κατά την έννοια του σημείου 2 της δήλωσης του Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995 (6), εγγράφεται στον παρόντα κανονισμό για ολόκληρη τη διάρκεια των προβλεπομένων δράσεων, χωρίς να θίγονται οι αρμοδιότητες της αρμόδιας για τον προϋπολογισμό αρχής, όπως καθορίζονται στη συνθήκη 7

(11) ότι η Επιτροπή θα πρέπει να παρακολουθεί την εξέλιξη των σχεδίων προκειμένου να επιτευχθούν τα επιδιωκόμενα αποτελέσματα 7 ότι θα πρέπει να διευκρινιστούν οι αντίστοιχες εξουσίες και αρμοδιότητες των κρατών μελών και της Επιτροπής σε θέματα δημοσιονομικού ελέγχου 7

(12) ότι η Επιτροπή οφείλει να προβεί σε αξιολόγηση των τρόπων υλοποίησης των δράσεων στον τομέα των συνδυασμένων μεταφορών ώστε να εκτιμήσει εάν οι αρχικώς προβλεπόμενοι στόχοι μπορούν να επιτευχθούν ή έχουν επιτευχθεί 7

(13) ότι είναι σκόπιμο να επιτηρείται τακτικά η εφαρμογή του παρόντος κανονισμού και ότι, προς το σκοπό αυτό, η Επιτροπή οφείλει, δύο έτη μετά την έναρξη ισχύος του, να ενημερώσει το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με την εφαρμογή του μέσω μιας έκθεσης 7

(14) ότι είναι σκόπιμο να εξασφαλιστεί η δέουσα πληροφόρηση, δημοσιότητα και διαφάνεια σχετικά με τις χρηματοδοτούμενες δραστηριότητες 7

(15) ότι ο στόχος των δράσεων που αναφέρονται στον παρόντα κανονισμό είναι η διευκόλυνση των συνδυασμένων μεταφορών στη φάση εκκινήσεώς τους και ότι, ως εκ τούτου, η χρονική διάρκεια του κανονισμού πρέπει να είναι περιορισμένη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Αντικείμενο

Ο παρών κανονισμός καθορίζει τις προϋποθέσεις, τις λεπτομέρειες και τις διαδικασίες για την κοινοτική χρηματοδοτική στήριξη καινοτόμων σχεδίων που συμβάλλουν στην αυξημένη χρήση των συνδυασμένων μεταφορών και στην μετατόπιση της κυκλοφορίας από το οδικό δίκτυο προς τρόπους μεταφοράς που φείδονται περισσότερο του περιβάλλοντος, μέσω:

α) της αύξησης της ανταγωνιστικότητας των συνδυασμένων μεταφορών έναντι των οδικών μεταφορών απ' άκρου εις άκρον ή

β) της προώθησης της χρήσης προηγμένης τεχνολογίας στον τομέα των συνδυασμένων μεταφορών ή

γ) της βελτίωσης των δυνατοτήτων προσφοράς υπηρεσιών συνδυασμένων μεταφορών.

Άρθρο 2 Ορισμοί και πεδίο εφαρμογής

1. Για τους σκοπούς του παρόντος κανονισμού νοούνται ως:

- «συνδυασμένες μεταφορές»: οι εμπορευματικές μεταφορές μεταξύ κρατών μελών κατά τις οποίες το φορτηγό, το ρυμουλκούμενο, το ημιρυμουλκούμενο, με ή χωρίς ρυμουλκό, το κινητό αμάξωμα ή το εμπορευματοκιβώτιο 20 ποδών και άνω χρησιμοποιούν το οδικό δίκτυο για το αρχικό ή τελικό τμήμα της διαδρομής και, για το υπόλοιπο τμήμα της, το σιδηροδρομικό δίκτυο ή τις εσωτερικές πλωτές οδούς ή θαλάσσια διαδρομή, υπό τον όρο ότι η οδική διαδρομή είναι η συντομότερη δυνατή,

- «δράση συνδυασμένων μεταφορών»: κάθε κοινοτόμος δράση με σκοπό την υλοποίηση των στόχων που προβλέπει το άρθρο 1, η οποία επελέγη σύμφωνα με το άρθρο 7.

2. Στο εσωτερικό της επικράτειας της Κοινότητας οι δράσεις συνδυασμένων μεταφορών εγγράφονται κατά προτεραιότητα στα πλαίσια της απόφασης αριθ. 1692/96/ΕΚ του Ευρωπαϊκού Κοινοβουλίου και του Συμβουλίου, της 23ης Ιουλίου 1996, περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών (7).

3. Ωστόσο, οι δράσεις συνδυασμένων μεταφορών είναι δυνατόν επίσης να αφορούν άξονες που κείνται εν μέρει εκτός της επικράτειας της Κοινότητας υπό τις ακόλουθες προϋποθέσεις:

- η δράση πρέπει να υλοποιείται προς όφελος της κοινής πολιτικής μεταφορών, όπως συμβαίνει με τα σχέδια που αφορούν τις τρίτες χώρες διέλευσης στα πλαίσια των ενδοκοινοτικών μεταφορών,

- η δράση πρέπει να αφορά την επικράτεια ενός τουλάχιστον κράτους μέλους.

Άρθρο 3 Επιλέξιμα σχέδια

Είναι επιλέξιμες οι καινοτόμες δράσεις που συνιστούν:

α) καινοτόμα επιχειρησιακά μέτρα

β) μελέτες σκοπιμότητας που σχεδιάζουν και προετοιμάζουν καινοτόμα επιχειρησιακά μέτρα.

Άρθρο 4 Υποβάλλοντες σχέδια

1. Κάθε κράτος μέλος και κάθε φυσικό ή νομικό πρόσωπο, δημοσίου ή ιδιωτικού δικαίου, εγκατεστημένο στο εσωτερικό της Κοινότητας, δύναται να υποβάλει σχέδιο στην Επιτροπή.

Με την επιφύλαξη του άρθρου 2 παράγραφος 3, το σχέδιο θα πρέπει, κατά κανόνα, να υποβάλλεται από δύο ή περισσότερα φυσικά ή νομικά πρόσωπα, δημοσίου ή ιδιωτικού δικαίου, δύο τουλάχιστον κρατών μελών.

Κατά την υποβολή σχεδίου σύμφωνα με το πρώτο εδάφιο, κάθε τρίτη χώρα και κάθε φυσικό ή νομικό πρόσωπο, δημοσίου ή ιδιωτικού δικαίου, εγκατεστημένο εκτός Κοινότητας, άμεσα ενδιαφερόμενη(-ο), μπορεί να συμμετέχει στην υποβολή του εν λόγω σχεδίου χωρίς να λαμβάνει κοινοτική στήριξη δυνάμει του παρόντος κανονισμού.

2. Όταν το σχέδιο συνεπάγεται την άσκηση των δικαιωμάτων πρόσβασης στη σιδηροδρομική υποδομή που προβλέπονται στο άρθρο 10 της οδηγίας 91/440/ΕΟΚ του Συμβουλίου, της 29ης Ιουλίου 1991, για την ανάπτυξη των κοινοτικών σιδηροδρόμων (8), η κοινοτική χρηματοδοτική συνδρομή χορηγείται μόνον σε επιχείρηση σιδηροδρόμων κάτοχο αδείας κατά την έννοια του άρθρου 2 της οδηγίας 95/18/ΕΚ του Συμβουλίου, της 19ης Ιουνίου 1995, σχετικά με τις άδειες σε σιδηροδρομικές επιχειρήσεις (9).

Άρθρο 5 Επιλέξιμο κόστος και δαπάνες

1. Όσον αφορά τις δαπάνες και το κόστος των καινοτόμων επιχειρησιακών δράσεων, η κοινοτική χρηματοδοτική στήριξη περιορίζεται σε 30 % κατ' ανώτατο όριο. Το επιλέξιμο κόστος και δαπάνες δύνανται συν τοις άλλοις να περιλαμβάνουν:

α) τις δαπάνες μίσθωσης, χρηματοδοτικής μίσθωσης ή απόσβεσης των μονάδων μεταφοράς - φορτηγών, ρυμουλκουμένων, ημιρυμουλκουμένων, με ή χωρίς ρυμουλκό, κινητών αμαξωμάτων, εμπορευματοκιβωτίων 20 ποδών και άνω 7

β) τις δαπάνες μίσθωσης, χρηματοδοτικής μίσθωσης ή απόσβεσης και της απαραίτητης προσαρμογής για το αίσιο πέρας της σκοπούμενης δράσης, όσον αφορά το τροχαίο υλικό (συμπεριλαμβανομένων και των σιδηροδρομικών μηχανών) καθώς και τα πλοία εσωτερικής και θαλάσσιας ναυσιπλοΐας, με την επιφύλαξη, όσον αφορά τα πλοία εσωτερικής ναυσιπλοΐας, της τήρησης των ειδικών κανόνων για τη διαρθρωτική εξυγίανση της εσωτερικής ναυσιπλοΐας 7

γ) τις επενδυτικές δαπάνες ή τις δαπάνες μίσθωσης, χρηματοδοτικής μίσθωσης ή απόσβεσης των υλικών που επιτρέπουν τη μεταφόρτωση μεταξύ των σιδηροδρομικών, εσωτερικών πλωτών, θαλάσσιων και οδικών μέσων μεταφοράς 7

δ) το κόστος χρησιμοποίησης των σιδηροδρομικών υποδομών, των υποδομών της εσωτερικής και θαλάσσιας ναυσιπλοΐας, με εξαίρεση τα λιμενικά τέλη και τις δαπάνες μεταφόρτωσης 7

ε) τις δαπάνες τις συναφείς με την εμπορική εκμετάλλευση των τεχνικών, τεχνολογιών ή υλικών που έχουν ήδη δοκιμαστεί και εγκριθεί και δη την πληροφορική τεχνολογία στον τομέα των μεταφορών 7

στ) τις δαπάνες που αφορούν τα μέτρα για την εκπαίδευση του προσωπικού και τη διάδοση των αποτελεσμάτων του σχεδίου, καθώς και τις δαπάνες των μέτρων ενημέρωσης και επικοινωνίας που λαμβάνονται για να πληροφορηθεί ο ενδιαφερόμενος κλάδος μεταφορών περί των νέων υπηρεσιών συνδυασμένων μεταφορών που καθιερώθηκαν.

Οι δαπάνες ή/και το κόστος που αναφέρονται στα στοιχεία α), β), γ) και ε) είναι επιλέξιμα υπό τον όρο ότι ο δικαιούχος ή οι δικαιούχοι της στήριξης δεσμεύονται να διατηρήσουν το υλικό για το οποίο παρέχεται η στήριξη στο συγκεκριμένο άξονα καθόλη τη διάρκεια της σύμβασης.

2. Όσον αφορά τις μελέτες σκοπιμότητας, η κοινοτική χρηματοδοτική στήριξη περιορίζεται σε 50 % κατ' ανώτατο όριο.

3. Η κοινοτική χρηματοδοτική στήριξη που προβλέπεται στον παρόντα κανονισμό χορηγείται απευθείας άμεσα στα κράτη μέλη και στα πρόσωπα που αναφέρονται στο άρθρο 4 παράγραφος 1 πρώτο εδάφιο, για τις δαπάνες και τα έξοδα που προκύπτουν στο έδαφος της Κοινότητας.

Η στήριξη αυτή χορηγείται για μέγιστη περίοδο τριών οικονομικών ετών.

4. Κατά την εξέταση σχεδίου που υπερβαίνει το έδαφος της Κοινότητας και το οποίο υποβάλλεται δυνάμει του παρόντος κανονισμού, η Επιτροπή εξετάζει τις δυνατότητες χρηματοδότησης του τμήματος του σχεδίου το οποίο ευρίσκεται εκτός Κοινότητας από άλλα κοινοτικά μέσα του προϋπολογισμού, ώστε να προβλέπεται η αποτελεσματική χρησιμοποίηση των κοινοτικών πόρων.

Άρθρο 6 Υποβολή των σχεδίων

1. Τα σχέδια δράσης συνδυασμένων μεταφορών υποβάλλονται στην Επιτροπή. Η παρουσίαση οφείλει να περιλαμβάνει όλα τα στοιχεία που είναι απαραίτητα για να μπορέσει η Επιτροπή να προβεί στην επιλογή της σύμφωνα με το άρθρο 7.

2. Η παρουσίαση σχεδίου καινοτόμων επιχειρησιακών δράσεων πρέπει να περιγράφει την καινοτόμο δράση λαμβάνοντας υπόψη τα ακόλουθα στοιχεία:

α) ταυτότητα του σχεδίου και των υποβαλλόντων, γενικοί στόχοι και ζητούμενη χρηματοδοτική στήριξη 7

β) στόχοι του σχεδίου:

- πιθανή πελατεία των συνδυασμένων μεταφορών,

- τιμές και επιδόσεις των υπηρεσιών (δυνατότητα πρόσβασης, αξιοπιστία, εξοικονόμηση χρόνου) σε αντιπαραβολή με άλλες ανταγωνιστικές μεταφορικές υπηρεσίες, κυρίως τις οδικές (κατά τη στιγμή της παρουσίασης και μετά την ολοκλήρωση του σχεδίου),

- προβλεπόμενα έσοδα,

- συντελεστές κόστους (ειδικότερα στοιχεία για την αξιολόγηση του οριακού κόστους πρόσβασης στην υποδομή και ιδιαίτερα τις σιδηροδρομικές μεταφορές, για την υπηρεσία που καλύπτεται από τη δράση καθώς και κάθε άλλη πληροφορία που επιτρέπει να αποφασισθεί κατά πόσο η στήριξη του κόστους πρόσβασης στην υποδομή είναι δικαιολογημένη),

- χρονοδιάγραμμα αποδοτικότητας,

- συμβατότητα και διαλειτουργικότητα 7

γ) συμβολή του σχεδίου στην κοινή πολιτική μεταφορών:

- ωφέλειες για το περιβάλλον και την ασφάλεια σε σύγκριση με την υπάρχουσα κατάσταση, ιδίως από άποψη κατανομής κυκλοφοριακών ροών, που επιτρέπουν, μεταξύ, άλλων, την ανάπτυξη των συνδυασμένων μεταφορών, σε μεγάλη απόσταση,

- επιπτώσεις σε άλλες, ανταγωνιστικές μεταφορικές υπηρεσίες στη συναφή αγορά και πιθανοί νεοεισερχόμενοι,

- σημασία των αποτελεσμάτων του σχεδίου για άλλα φυσικά ή νομικά πρόσωπα, άλλους άξονες και άλλους συμμετέχοντες,

- συμβολή του σχεδίου στην ανάπτυξη και την χρησιμοποίηση των διευρωπαϊκών δικτύων μεταφορών 7

δ) χαρακτηριστικά του σχεδίου:

- ταυτότητα των μέσων μεταφοράς, των ενεχόμενων φυσικών ή νομικών προσώπων και σκοπούμενη συνεργασία,

- λόγοι του μελετωμένου σχεδίου (αιτήματα πελατών, κυκλοφοριακή συμφόρηση, εν δυνάμει αγορά, απομεμακρυσμένο της περιοχής κ.λπ.),

- καινοτόμα γνωρίσματα σε σύγκριση με την υφισταμένη κατάσταση,

- διάρκεια του σχεδίου,

- ανάγκη υποστήριξης και πληροφόρησης όσον αφορά τις λοιπές πηγές χρηματοδότησης που προβλέπονται για το σύνολο του σχεδίου,

- συνθήκες της αγοράς, συμπεριλαμβανομένων των υφιστάμενων τεχνολογιών ή υπηρεσιών, λαμβανομένων επίσης υπόψη και άλλων μεταφορικών μέσων 7

ε) δημοσιονομικό παράρτημα το οποίο εμφανίζει λεπτομερώς σε Ecu, αφενός, όλες τις δαπάνες, και αφετέρου, το ποσό της βοήθειας που ζητείται για κάθε επιλέξιμη θέση.

3. Η παρουσίαση ενός σχεδίου μελέτης σκοπιμότητας πρέπει να περιγράφει το σχέδιο λαμβάνοντας υπόψη τα ακόλουθα στοιχεία:

- διαθέσιμες πληροφορίες όσον αφορά το περιεχόμενο των στοιχείων α) έως ε) της παραγράφου 2,

- οργάνωση των εργασιών και διάφορες φάσεις και χρονοδιάγραμμα υλοποίησης,

- γενικές γραμμές και περίληψη του σχεδίου μελέτης.

4. Η Επιτροπή διαβιβάζει στην επιτροπή του άρθρου 8 τον κατάλογο των σχεδίων που της έχουν υποβληθεί, συνοδευόμενο από περίληψη των επιλέξιμων σχεδίων.

Άρθρο 7 Επιλογή σχεδίων - Χορήγηση χρηματοδοτικής στήριξης

Η Επιτροπή αποφασίζει για τη χορήγηση χρηματοδοτικής στήριξης δυνάμει του παρόντος κανονισμού λαμβάνοντας υπόψη, για την επιλογή του σχεδίου, τους στόχους που αναφέρονται στο άρθρο 1, καθώς και τις πληροφορίες που αναφέρονται στο άρθρο 6 παράγραφοι 2 και 3, αναλόγως των περιπτώσεων, σύμφωνα με τη διαδικασία του άρθρου 8.

Η Επιτροπή κοινοποιεί την απόφασή της απευθείας σε όλους τους δικαιούχους και τα κράτη μέλη που αφορά.

Άρθρο 8 Επιτροπή

1. Όταν γίνεται αναφορά στη διαδικασία του παρόντος άρθρου, η Επιτροπή επικουρείται από επιτροπή την οποία αποτελούν αντιπροσώποι των κρατών μελών και της οποίας προεδρεύει ο αντιπρόσωπος της Επιτροπής.

2. Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Αποφασίζει με την πλειοψηφία που προβλέπει το άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

3. α) Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής.

β) Όταν τα σχεδιαζόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν το Συμβούλιο δεν αποφασίσει εντός τριών μηνών από την ημερομηνία υποβολής της πρότασης, τα προτεινόμενα μέτρα θεσπίζονται από την Επιτροπή.

Άρθρο 9 Δημοσιονομικές διατάξεις

1. Είναι επιλέξιμες οι δαπάνες για την υλοποίηση δράσεων που πραγματοποιούνται από τους δικαιούχους ή από τρίτους, οι οποίοι έχουν αναλάβει την ευθύνη της υλοποίησης των δράσεων συνδυασμένων μεταφορών.

2. Οι δαπάνες που έχουν πραγματοποιηθεί πριν από την ημερομηνία παραλαβής από την Επιτροπή των σχετικών αιτήσεων συνδρομής δεν είναι επιλέξιμες.

3. Οι αναλήψεις υποχρεώσεις και οι πληρωμές εκφράζονται και καταβάλλονται σε Ecu.

4. Κατά γενικό κανόνα, οι πληρωμές έχουν τη μορφή προκαταβολών και τελικής εξόφλησης. Η πρώτη προκαταβολή καταβάλλεται μόλις εγκριθεί η αίτηση για συνδρομή. Οι επόμενες πληρωμές πραγματοποιούνται βάσει αιτήσεων πληρωμής και λαμβάνοντας υπόψη την πρόοδο στην εκτέλεση του έργου.

5. Η Επιτροπή πραγματοποιεί την τελική εξόφληση μετά την έγκριση έκθεσης πεπραγμένων σχετικά με τη μελέτη ή άλλα μέτρα, η οποία υποβάλλεται από το δικαιούχο και περιέχει ανάλυση όλων των πραγματικών δαπανών.

6. Η Επιτροπή διαβιβάζει στα κράτη μέλη πληροφορίες όσον αφορά τις πληρωμές που έχουν ήδη πραγματοποιηθεί καθώς και τις εκθέσεις πεπραγμένων που έγιναν δεκτές.

Άρθρο 10 Ποσό δημοσιονομικής αναφοράς

Το ποσό δημοσιονομικής αναφοράς για την εκτέλεση των δράσεων που προβλέπονται από τον παρόντα κανονισμό, για το διάστημα από την 1η Ιανουαρίου 1997 έως τις 31 Δεκεμβρίου 2001 ανέρχεται σε 35 εκατομμύρια Ecu.

Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

Άρθρο 11 Δημοσιονομικός έλεγχος

1. Με την επιφύλαξη των ελέγχων που διενεργούνται από τα κράτη μέλη σύμφωνα με τις εθνικές νομοθετικές, κανονιστικές και διοικητικές διατάξεις και με την επιφύλαξη των διατάξεων του άρθρου 188 Α της συνθήκης και κάθε ελέγχου που διενεργείται βάσει του άρθρου 209 στοιχείο γ) της συνθήκης, οι υπάλληλοι ή το λοιπό προσωπικό της Επιτροπής μπορούν να ασκούν επιτόπου έλεγχο, ιδίως δειγματοληπτικά, των χρηματοδοτούμενων δράσεων συνδυασμένων μεταφορών.

2. Αν η πορεία της υλοποίησης μιας δράσης συνδυασμένων μεταφορών φαίνεται να μην αντιστοιχεί, είτε εξ ολοκλήρου είτε εν μέρει, προς το εγκεκριμένο σχέδιο ή/και τους στόχους του, η Επιτροπή προβαίνει σε κατάλληλη έρευνα της περίπτωσης.

3. Μετά την έρευνα που αναφέρεται στην παράγραφο 2, η Επιτροπή δύναται να μειώσει, να αναστείλει ή να αποσύρει τη χρηματοτοδοτική στήριξη της συγκεκριμένης δράσης συνδυασμένων μεταφορών, αν η εξέταση επιβεβαιώνει κάποια ατασθαλία ή τη μη τήρηση ενός από τους όρους της απόφασης για τη χορήγηση χρηματοδοτικής στήριξης, ιδιαίτερα αν έχουν επέλθει σημαντικές μεταβολές που έχουν επίδραση στο είδος ή στους όρους υλοποίησης της δράσης συνδυασμένων μεταφορών και αν οι δικαιούχοι δεν έχουν λάβει την εκ των προτέρων έγκριση της Επιτροπής.

Άρθρο 12 Παρακολούθηση και αξιολόγηση

1. Η Επιτροπή είναι επιφορτισμένη με τη δημοσιονομική εκτέλεση και με την υλοποίηση του παρόντος κανονισμού. Για να βεβαιωθεί ότι η κοινοτική στήριξη χρησιμοποιείται αποτελεσματικά, η Επιτροπή παρακολουθεί και αξιολογεί την εκτέλεση των δράσεων συνδυασμένων μεταφορών κατά τη διάρκειά και μετά την ολοκλήρωσή τους. Με την ολοκλήρωση μιας δράσης συνδυασμένων μεταφορών και πριν από την τελική πληρωμή, η Επιτροπή προβαίνει σε αξιολόγησή της, λαμβάνοντας υπόψη την έκθεση που υποβάλλει ο δικαιούχος της στήριξης, στην οποία αναφέρεται ο τρόπος με τον οποίο χρησιμοποιήθηκαν τα χρήματα και ο βαθμός στον οποίο υλοποιήθηκαν οι προβλέψεις από την άποψη της κυκλοφορίας.

2. Μέγιστο ποσοστό μέχρι 1 % του προϋπολογισμού που προβλέπεται από τον παρόντα κανονισμό διατίθεται για ανεξάρτητη παρακολούθηση και αξιολόγηση.

3. Οι κανόνες της παρακολούθησης και αξιολόγησης που αναφέρονται στο παρόν άρθρο καθορίζονται από τις συμβάσεις τις βασιζόμενες στις αποφάσεις οι οποίες εκδίδονται σύμφωνα με το άρθρο 7 παράγραφος 1.

Άρθρο 13 Έκθεση

Δύο έτη μετά την έναρξη ισχύος του παρόντος κανονισμού, η Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών έκθεση σχετικά με τις δραστηριότητες που έχουν πραγματοποιηθεί βάσει του παρόντος κανονισμού. Η Επιτροπή λαμβάνει όσο το δυνατόν περισσότερο υπόψη τις παρατηρήσεις που διατυπώνονται από τα άλλα όργανα επί της έκθεσης.

Η έκθεση συνοδεύεται, εφόσον παρίσταται ανάγκη, από κατάλληλες προτάσεις για την προσαρμογή του προσανατολισμού των δράσεων που προβλέπει ο παρών κανονισμός.

Η εφαρμογή του παρόντος κανονισμού αξιολογείται σύμφωνα με τις αρχές αξιολόγησης της Επιτροπής. Τα αποτελέσματα της αξιολόγησης αυτής είναι διαθέσιμα πριν από την 1η Οκτωβρίου 2001.

Άρθρο 14 Δημοσιότητα

Οι δικαιούχοι της κοινοτικής συνδρομής μεριμνούν ώστε να δοθεί η κατάλληλη δημοσιότητα στις παρεμβάσεις δυνάμει του παρόντος κανονισμού, προκειμένου να πληροφορηθεί η κοινή γνώμη το ρόλο που διαδραματίζει η Κοινότητα στην υλοποίηση των δράσεων συνδυασμένων μεταφορών. Για τις συγκεκριμένες ενέργειες προς το σκοπό αυτό, συμβουλεύονται την Επιτροπή.

Άρθρο 15 Διάρκεια

Η χορήγηση χρηματοδοτικής στήριξης στις συνδυασμένες μεταφορές που αναφέρονται στον παρόντα κανονισμό επιτρέπεται από την 1η Ιανουαρίου 1997 έως τις 31 Δεκεμβρίου 2001.

Άρθρο 16 Έναρξη ισχύος

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

. . .

Για το Συμβούλιο

Ο Πρόεδρος

(1) ΕΕ C 343 της 15.11.1996, σ. 4 και ΕΕ C 364 της 2.12.1997, σ. 5.

(2) ΕΕ C 89 της 19.3.1997, σ. 18.

(3) ΕΕ C 379 της 15.12.1997, σ. 47.

(4) Γνώμη του Ευρωπαϊκού Κοινοβουλίου της 12ης Ιουνίου 1997 (ΕΕ C 200 της 30.6.1997, σ. 137), κοινή θέση του Συμβουλίου της 17ης Μαρτίου 1998 και απόφαση του Ευρωπαϊκού Κοινοβουλίου της . . . (δεν δημοσιεύθηκε ακόμα στην Επίσημη Εφημερίδα).

(5) ΕΕ L 16 της 25.1.1993, σ. 55.

(6) ΕΕ C 293 της 8.11.1995, σ. 4.

(7) ΕΕ L 228 της 9.9.1996, σ. 1.

(8) ΕΕ L 237 της 24.8.1991,σ. 25.

(9) ΕΕ L 143 της 27.6.1995, σ. 70.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 9 Οκτωβρίου 1996, η Επιτροπή διαβίβασε στο Συμβούλιο πρόταση κανονισμού βασισμένη στο άρθρο 75 παράγραφος 1 της συνθήκης ΕΚ για την παροχή κοινοτικής χρηματοδοτικής στήριξης σε δράσεις για την προώθηση των συνδυασμένων μεταφορών εμπορευμάτων (1).

Το Ευρωπαϊκό Κοινοβούλιο διατύπωσε τη γνώμη του σχετικά με αυτήν την πρόταση στις 12 Ιουνίου 1997 (2), η Οικονομική και Κοινωνική Επιτροπή διατύπωσε τη δική της γνώμη στις 29 Ιανουαρίου 1997 (3) και η Επιτροπή Περιφερειών στις 17 Σεπτεμβρίου 1997 (4).

Η Επιτροπή διαβίβασε βάσει της γνώμης του Ευρωπαϊκού Κοινοβουλίου τροποποιημένη πρόταση στο Συμβούλιο στις 31 Οκτωβρίου 1997 (5).

Στις 17 Μαρτίου 1998 το Συμβούλιο καθόρισε την κοινή του θέση σύμφωνα με το άρθρο 189 Γ της συνθήκης ΕΚ.

II. ΣΤΟΧΟΣ ΤΗΣ ΠΡΟΤΑΣΗΣ

Η τροποποιημένη πρόταση της Επιτροπής, που υιοθετεί εν όλω ή εν μέρει τρεις τροπολογίες του Ευρωπαϊκού Κοινοβουλίου, αποσκοπεί στη θέσπιση ειδικού καθεστώτος κοινοτικής στήριξης για τις συνδυασμένες μεταφορές βάσει κανονισμού προορισμένου να ενθαρρύνει τη μετατόπιση της υπάρχουσας ή εν δυνάμει κυκλοφορίας από το οδικό δίκτυο προς τρόπους μεταφοράς που φείδονται περισσότερο του περιβάλλοντος.

Με την πρόταση κανονισμού η Επιτροπή αποσκοπεί να μετατρέψει σε διαρθρωμένο πρόγραμμα την πρότυπη δράση, που είχε εφαρμοσθεί το 1992 με το πρόγραμμα PACT (Pilot actions for Combined Transport) για την προώθηση των συνδυασμένων μεταφορών (6).

Στις 22 Δεκεμβρίου 1992, η Επιτροπή είχε εγκρίνει στο πλαίσιο του εν λόγω προγράμματος την απόφαση 93/45/ΕΟΚ (7) για τη χορήγηση χρηματοδοτικής στήριξης, κατανεμημένης σε περίοδο πέντε ετών (1992-1996) με σκοπό τη θέση σε λειτουργία νέων υπηρεσιών συνδυασμένων μεταφορών.

Η πρόταση κανονισμού καλύπτει, όπως και το πρόγραμμα PACT, μια περίοδο πέντε ετών (1997-2001).

Όπως και το πρόγραμμα PACT, το πεδίο εφαρμογής της πρότασης κανονισμού καλύπτει κατά προτεραιότητα τις υπηρεσίες συνδυασμένων μεταφορών που αφορούν άξονες κειμένους στο έδαφος της Κοινότητας, καλύπτει όμως, υπό ορισμένες προϋποθέσεις, και γραμμές συνδυασμένων μεταφορών που κείνται εν μέρει εκτός Κοινότητας.

Εξάλλου, ενώ το πρόγραμμα PACT δεν περιελάμβανε τις θαλάσσιες μεταφορές, παρά μόνον εφόσον αυτές αποτελούσαν σε μια περιοχή της Κοινότητας τη μοναδική δυνατή πρόσβαση στο υπόλοιπο κοινοτικό έδαφος, το νέο πρόγραμμα προβλέπει μεταξύ των κατηγοριών επιλεξίμων δράσεων και εκείνες που αφορούν την ακτοπλοΐα.

Από το πεδίο εφαρμογής της πρότασης εξαιρούνται τα μέτρα κατασκευής και διευθέτησης του δικτύου υποδομής των μεταφορών και τα σχέδια τεχνολογικής έρευνας. Η πρόταση αφορά κατ' ουσίαν τη συγχρηματοδότηση βραχυπροθέσμων σχεδίων προορισμένων να βελτιώσουν την ποιότητα των υπηρεσιών συνδυασμένων μεταφορών.

Η πρόταση κανονισμού προβλέπει ειδικότερα:

- για διάρκεια που μπορεί να φθάσει την τριετία:

- τη χορήγηση κοινοτικής χρηματοδοτικής στήριξης, περιορισμένης στο 50 % του συνολικού κόστους για μελέτες σκοπιμότητας σχετικές με ένα συγκεκριμένο καινοτόμο σχέδιο,

- τη συγχρηματοδότηση, περιορισμένη στο 30 % του συνολικού κόστους, καινοτόμων δράσεων. Έχει προβλεφθεί μεγάλη ευελιξία χρησιμοποίησης,

- τη βελτίωση των διαδικασιών υποβολής, επιλογής παρακολούθησης και αξιολόγησης των προγραμμάτων,

- τη χορήγηση από την Επιτροπή χρηματοδοτικής συνδρομής σύμφωνα με τη διαδικασία που προβλέπεται στο άρθρο 2 σημείο II στοιχείο α) της απόφασης του Συμβουλίου για την επιτροπολογία (8),

- το δημοσιονομικό έλεγχο των σχεδίων,

- τη διάδοση των αποτελεσμάτων κάθε σχεδίου.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ ΤΟΥ ΣΥΜΒΟΥΛΙΟΥ

Η κοινή θέση που καθορίστηκε από το Συμβούλιο αντιστοιχεί σε μεγάλο βαθμό στην πρόταση της Επιτροπής, αλλά περιλαμβάνει τις ακόλουθες τροποποιήσεις:

1. Πεδίο εφαρμογής των σχεδίων συνδυασμένων μεταφορών

α) Έδαφος, το οποίο αφορά η δράση συνδυασμένων μεταφορών

Το άρθρο 2 παράγραφος 3 προβλέπει, όπως προτείνεται από την Επιτροπή στο άρθρο 2 παράγραφος 2, ότι μια δράση συνδυασμένων μεταφορών μπορεί, υπό ορισμένες προϋποθέσεις, να αφορά άξονες που κείνται εκτός εδάφους της Κοινότητας.

Ενώ όμως η Επιτροπή εξαρτά τις εν λόγω δράσεις από τη σημασία της κυκλοφορίας από και προς την Κοινότητα, η κοινή θέση προβλέπει ως προϋπόθεση ότι η δράση πρέπει να υλοποιείται προς όφελος της κοινής πολιτικής μεταφορών καθώς και να αφορά την επικράτεια ενός τουλάχιστον κράτους μέλους.

β) Υποβάλλοντες σχέδιο συνδυασμένων μεταφορών

Το άρθρο 4 παράγραφος 1 πρώτο εδάφιο προβλέπει ότι κάθε κράτος μέλος και κάθε φυσικό ή νομικό πρόσωπο δημοσίου ή ιδιωτικού δικαίου εγκατεστημένο στο εσωτερικό της Κοινότητας δύναται να υποβάλει σχέδιο συνδυασμένων μεταφορών στην Επιτροπή.

Το άρθρο 4 παράγραφος 1 τρίτο εδάφιο προβλέπει ότι οι τρίτες χώρες και τα φυσικά ή νομικά πρόσωπα δημοσίου ή ιδιωτικού δικαίου που είναι εγκατεστημένα εκτός Κοινότητας και είναι άμεσα ενδιαφερόμενα, μπορούν να συμμετέχουν κατά την παρουσίαση ενός σχεδίου μαζί με τους προαναφερόμενους κοινοτικούς υποβάλλοντες.

Αντιθέτως το άρθρο 5 παράγραφος 1 της τροποποιημένης πρότασης της Επιτροπής προβλέπει την υποβολή σχεδίων και από μη κοινοτικές επιχειρήσεις.

γ) Δικαιούχοι της χρηματοδοτικής στήριξης δυνάμει του παρόντος κανονισμού

Το άρθρο 5 παράγραφος 3 ορίζει ότι οι δικαιούχοι της κοινοτικής στήριξης που προβλέπεται από τον παρόντα κανονισμό είναι τα κράτη μέλη και κάθε φυσικό ή νομικό πρόσωπο δημοσίου ή ιδιωτικού δικαίου, εγκατεστημένο στην Κοινότητα, για τις δαπάνες και τα έξοδα που προκύπτουν στο έδαφός της.

Ως προς τα σχέδια που αφορούν άξονες κειμένους εν μέρει εκτός εδάφους της Κοινότητας, η κοινοτική συνδρομή περιορίζεται δυνάμει του παρόντος κανονισμού στο τμήμα του άξονα που βρίσκεται μέσα στην Κοινότητα.

Το Συμβούλιο δεν προτίθεται να θέσει σε αμφισβήτηση τη δυνατότητα χρηματοδοτικής στήριξης από άλλα κοινοτικά μέσα για ορισμένα σχέδια συνδυασμένων μεταφορών, αλλά κατά τη γνώμη του, το παρόν σχέδιο κανονισμού έχει μοναδικό αντικείμενο τη χορήγηση στήριξης μόνον για το τμήμα του άξονα που κείται σε κοινοτικό έδαφος. Εξάλλου το Συμβούλιο επεσήμανε ότι η εκτέλεση επιτοπίων ελέγχων σε τρίτες χώρες θα συνεπήγετο δυσκολίες στο πλαίσιο του παρόντος κανονισμού.

Όπως αναφέρεται στο σημείο 1 στοιχείο β) ανωτέρω, το άρθρο 5 παράγραφος 1 της τροποποιημένης πρότασης της Επιτροπής επιτρέπει στις μη κοινοτικές επιχειρήσεις να υποβάλουν σχέδια στην Επιτροπή.

Δεδομένου ότι η πρόταση δεν ορίζει ρητά τους δικαιούχους της κοινοτικής χρηματοδοτικής στήριξης ούτε προβλέπει ότι:

- τρίτες χώρες ή φυσικά ή νομικά πρόσωπα εγκατεστημένα εκτός του εδάφους της Κοινότητας αποκλείονται από τη στήριξη αυτή,

- η στήριξη δεν χορηγείται για τις δαπάνες και τα έξοδα που προκύπτουν για το μη κοινοτικό τμήμα του άξονα,

συνεπάγεται ότι η Επιτροπή δεν θέλησε να περιορίσει τη χορήγηση της στήριξης αυτής.

2. Τροποποίηση του τύπου της επιτροπής που επικουρεί την Επιτροπή κατά τη χορήγηση χρηματοδοτικής συνδρομής

Ενώ η πρόταση της Επιτροπής προβλέπει επιτροπή τύπου II α, η κοινή θέση του Συμβουλίου (άρθρο 8) προβλέπει επιτροπή τύπου III α.

3. Ποσό δημοσιονομικής αναφοράς

Το άρθρο 10 της κοινής θέσης εισάγει στον κανονισμό νέο άρθρο, το οποίο ορίζει το ποσό δημοσιονομικής αναφοράς που προβλέπεται για την περίοδο από 1ης Ιανουαρίου 1997 έως 31 Δεκεμβρίου 2001, ήτοι 35 εκατομμύρια Ecu.

IV. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

1. Τροπολογίες του Ευρωπαϊκού Κοινοβουλίου που έγιναν δεκτές από το Συμβούλιο

Το Συμβούλιο ακολούθησε την πρόταση της Επιτροπής υιοθετώντας τις ακόλουθες τροπολογίες του Ευρωπαϊκού Κοινοβουλίου:

- Τροπολογία αριθ. 2 πρώτο μέρος, που αποτελεί χρήσιμη διευκρίνιση στο άρθρο 4 παράγραφος 1 στοιχείο β) και προβλέπει ότι τα καινοτόμα μέτρα που λαμβάνονται δυνάμει του παρόντος κανονισμού συνιστούν επενδύσεις σε ειδικές λειτουργικές δράσεις.

Το άρθρο 3 στοιχείο α) της κοινής θέσης του Συμβουλίου περιλαμβάνει πράγματι, μεταξύ των επιλεξίμων σχεδίων, καινοτόμα λειτουργικά μέτρα,

- τροπολογία αριθ. 3 που αποσκοπεί στο να προβλεφθεί επιπροσθέτως στο άρθρο 6 παράγραφος 3 στοιχείο δ) η δυνατότητα χορήγησης ενισχύσεων για το κόστος πρόσβασης στην υποδομή της εσωτερικής ναυσιπλοΐας.

Προς αποφυγή οποιασδήποτε διάκρισης μεταξύ των τρόπων μεταφοράς, εκτός από τις οδικές μεταφορές, το Συμβούλιο προσέθεσε στις δαπάνες και στο επιλέξιμο κόστος:

- τις δαπάνες μίσθωσης, χρηματοδοτικής μίσθωσης ή απόσβεσης και της απαραίτητης προσαρμογής για το αίσιο πέρας της σκοπούμενης δράσης, όσον αφορά όχι μόνον τα πλοία εσωτερικής ναυσιπλοΐας, με την επιφύλαξη της τήρησης των ειδικών κανόνων για τη διαρθρωτική εξυγίανση, αλλά επίσης τα πλοία θαλάσσιας ναυσιπλοΐας [άρθρο 5 παράγραφος 1 στοιχείο β) της κοινής θέσης],

- το κόστος χρησιμοποίησης της εσωτερικής και θαλάσσιας ναυσιπλοΐας με εξαίρεση τα λιμενικά τέλη και τις δαπάνες μεταφόρτωσης [άρθρο 5 παράγραφος 1, στοιχείο δ)],

- τροπολογία αριθ. 4 μέρος πρώτο, που αποσκοπεί στην αντικατάσταση στο άρθρο 6 παράγραφος 4 του στοιχείο α) με μια διάταξη, η οποία περιλαμβάνει μεταξύ των δεικτών που πρέπει να λαμβάνονται υπόψη κατά την αξιολόγηση ενός σχεδίου, την εναρμόνιση με τους μεγάλους άξονες των διευρωπαϊκών δικτύων μεταφορών ή των διευρωπαϊκών σιδηροδρομικών οδών μεταφοράς φορτίου.

Το Συμβούλιο έλαβε υπόψη του στο άρθρο 6 παράγραφος 2 στοιχείο γ) της κοινής θέσης το μέρος της τροπολογίας που αφορά τη σημασία του σχεδίου για την ανάπτυξη και τη χρησιμοποίηση των διευρωπαϊκών δικτύων.

2. Τροπολογίες του Ευρωπαϊκού Κοινοβουλίου που απέρριψε το Συμβούλιο

- Τροπολογία αριθ. 1 και τροπολογία αριθ. 7 δεύτερο μέρος,

- η τροπολογία αριθ. 1 αποσκοπεί στο να προστεθεί στο άρθρο 3 μια νέα παράγραφος 4 α, για να διευκρινισθεί ότι μεταξύ των επιλεξίμων δράσεων περιλαμβάνονται ειδικότερα εκείνες που μπορούν να συνδυαστούν με τα σχέδια PHARE στις ΧΚΑΕ καθώς και με τα σχέδια που χρηματοδοτούνται από το Ταμείο Συνοχής στις χώρες που επωφελούνται από αυτό,

- η τροπολογία αριθ. 7 δεύτερο μέρος, αποσκοπεί στο να προβλεφθεί ότι η Επιτροπή, στο πλαίσιο των αποφάσεων που λαμβάνει επικουρούμενη από την επιτροπή, μεριμνά για την εξέταση των σχεδίων που εξασφαλίζουν τις διασυνδέσεις στις ΧΚΑΕ και τα οποία έχουν συμπληρωματική σχέση με το πρόγραμμα PHARE.

Το άρθρο 5 παράγραφος 3 της κοινής θέσης του Συμβουλίου προβλέπει ότι η χρηματοδοτική στήριξη χορηγείται μόνον για δαπάνες και έξοδα που προκύπτουν στο έδαφος της Κοινότητας από σχέδιο κείμενο εν μέρει εκτός Κοινότητας.

Το άρθρο 5 παράγραφος 4 της κοινής θέσης προβλέπει ωστόσο ότι κατά την παρουσίαση σχεδίου που εκτείνεται πέραν του κοινοτικού εδάφους, η Επιτροπή εξετάζει τις δυνατότητες χρηματοδότησης του τμήματος του σχέδιου που κείται εκτός Κοινότητας από άλλα κοινοτικά δημοσιονομικά μέσα, ώστε να χρησιμοποιηθούν αποτελεσματικά οι κοινοτικοί πόροι,

- η τροπολογία αριθ. 2 δεύτερο μέρος που αποσκοπεί στην τροποποίηση του άρθρου 4 παράγραφος 2 της τροποποιημένης πρότασης αυξάνοντας από 30 % σε 50 % την κοινοτική χρηματοδοτική στήριξη για τα καινοτόμα μέτρα και περιορίζοντας από 50 % σε 30 % τη στήριξη για τις μελέτες.

Αντιθέτως το Συμβούλιο θεωρεί, στο άρθρο 5 παράγραφοι 1 και 2 της κοινής θέσης, ότι είναι σκόπιμο να μειωθεί το ποσοστό της χρηματοδότησης των δράσεων και να αυξηθεί εκείνο των μελετών, ώστε η αγορά να μην υποστεί ισχυρή επιρροή από την κοινοτική συνδρομή και να μην προκληθούν στρεβλώσεις του ανταγωνισμού,

- η τροπολογία αριθ. 4 δεύτερο μέρος που αποσκοπεί στο να προστεθεί στο άρθρο 6 παράγραφος 4 στοιχείο α) αναφορά στη σημασία του γεγονότος ότι το σχέδιο μπορεί κυρίως να εξασφαλίσει μια αποτελεσματική σύνδεση εκεί όπου λειτουργούν οι συνδυασμένες μεταφορές.

Το Συμβούλιο έκρινε περιττή αυτή την τροπολογία,

- η τροπολογία αριθ. 9, η οποία αποσκοπεί στο να προστεθεί στο άρθρο 6 μια παράγραφος 1α που να προβλέπει ότι η Επιτροπή κατά την επιλογή των σχεδίων λαμβάνει ισότιμα υπόψη της τις περιφέρειες και τα κράτη μέλη και επαγρυπνεί ώστε η απόφασή της να αποτρέπει τις στρεβλώσεις του ανταγωνισμού μεταξύ περιφερειών και κρατών μελών.

Το Συμβούλιο έκρινε ότι δεν θα ήταν σκόπιμο να προβλεφθούν κριτήρια επιλογής που θα μπορούσαν να οδηγήσουν σε διακρίσεις μεταξύ των διαφόρων περιφερειών,

- η τροπολογία αριθ. 5 που αποσκοπεί στην τροποποίηση του άρθρου 6 παράγραφος 5 στοιχείο δ) (βλέπε κοινή θέση, άρθρο 4 παράγραφος 2), προκειμένου να προβλεφθεί ότι οι σιδηροδρομικές επιχειρήσεις θα μπορούν να συμμετέχουν σε ένα πρόγραμμα, ακόμα κι αν δεν έχουν την κοινοτική άδεια που προβλέπεται από την οδηγία 95/18/ΕΚ (9), αλλά έχουν απλώς υποβάλει αίτηση για να την αποκτήσουν.

Το Συμβούλιο έκρινε ότι είναι προτιμότερο να μην καταστούν ασκόπως ελαστικότερες οι προϋποθέσεις που πρέπει να πληρούν οι σιδηροδρομικές επιχειρήσεις. Εξάλλου υπενθύμισε ότι δυνάμει του άρθρου 15 της οδηγίας 95/18/ΕΚ, η αρμόδια για τις άδειες αρχή αποφασίζει σχετικά με την αίτηση χορήγησης της άδειας το αργότερο τρεις μήνες μετά την ημερομηνία κατά την οποία της παρεσχέθηκαν οι απαραίτητες πληροφορίες.

Το Συμβούλιο απέρριψε συνεπώς την τροπολογία αριθ. 5 για λόγους νομικής ασφάλειας,

- η τροπολογία αριθ. 6, η οποία αποσκοπεί στο να προστεθεί στο άρθρο 6 μια νέα παράγραφος 7 α, προκειμένου το 10 % της προικοδότησης του προγράμματος να διατίθεται κατά προτεραιότητα για σχέδια που αξιοποιούν με άμεσο τρόπο τα αποτελέσματα καινοτόμων ερευνών.

Το Συμβούλιο έκρινε ότι δεν θα ήταν σκόπιμο να ευνοηθούν ορισμένοι τύποι προγραμμάτων σε σχέση με άλλους,

- η τροπολογία αριθ. 7 πρώτο μέρος, που αποσκοπεί στο να προβλεφθεί ότι η Επιτροπή θα επικουρείται από επιτροπή συμβουλευτικού χαρακτήρα.

Το άρθρο 8 της κοινής θέσης προβλέπει αντιθέτως ότι η Επιτροπή θα επικουρείται από επιτροπή τύπου IIIα, προκειμένου να επιτραπεί στα κράτη μέλη και, ενδεχομένως, στο Συμβούλιο να παρεμβαίνουν στη λήψη των αποφάσεων,

- η τροπολογία αριθ. 8, η οποία αποσκοπεί στο να προστεθεί στο άρθρο 13 νέο εδάφιο, το οποίο να προβλέπει ότι είναι σκόπιμο να συζητηθεί το 1999, στο πλαίσιο της διεύρυνσης της Ένωσης προς ανατολάς, η αύξηση του χρηματοδοτικού πλαισίου του προγράμματος (τέσσερα επιπλέον εκατομμύρια Ecu ετησίως).

Το Συμβούλιο υπενθύμισε ότι η κοινή θέση δεν παρέχει χρηματοδοτική στήριξη σε προγράμματα κείμενα σε τρίτες χώρες και ότι η τροπολογία είναι ασυμβίβαστη με τις δημοσιονομικές προοπτικές της Κοινότητας.

(1) ΕΕ C 343 της 15.11.1996, σ. 4.

(2) ΕΕ C 200 της 30.6.1997, σ. 137.

(3) ΕΕ C 89 της 19.3.1997, σ. 18.

(4) ΕΕ C 379 της 15.12.1997, σ. 47.

(5) ΕΕ C 364 της 2.12.1997, σ. 5.

(6) COM(92) 230 τελικό της 11ης Ιουνίου 1992.

(7) Απόφαση 93/45/ΕΟΚ της Επιτροπής, της 22ας Δεκεμβρίου 1992, περί της παροχής χρηματοδοτικής στήριξης σε πειραματικές δράσεις στον τομέα των συνδυασμένων μεταφορών (ΕΕ L 16 της 25.1.1993, σ. 55).

(8) Απόφαση 87/373/ΕΟΚ του Συμβουλίου, της 13ης Ιουλίου 1987, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 197 της 18.7.1987, σ. 33).

(9) Οδηγία 95/18/ΕΚ του Συμβουλίου, της 19ης Ιουνίου 1995, σχετικά με τις άδειες των σιδηροδρομικών επιχειρήσεων (ΕΕ L 143 της 27.6.1995, σ. 70).